Vatsan, ylävatsan ultraäänitutkimus

Sinulle on varattu vatsan eli abdomenin ultraäänitutkimus, jossa sinulle laaditusta röntgenlähetteestä riippuen voidaan tutkia mm. vatsan alueen verisuonia ja imusolmukkeita, maksaa, sappirakkoa, munuaisia, virtsarakkoa, haimaa ja pernaa. Tutkimuksessa ei käytetä röntgensäteitä. Röntgenlääkärin harkinnan mukaan voidaan käyttää ultraäänitehosteainetta, joka annostellaan laskimoon. Tehosteaine ei ole jodipitoista.

Tutkimukseen valmistautuminen

Ennen tutkimusta pyydämme sinua olemaan vähintään neljä (4) tuntia syömättä, juomatta (esim. mehu, kahvi, maito), tupakoimatta ja purukumia purematta. Pelkkää vettä voi juoda. Aamulääkkeet voi ottaa normaalisti. Jos sinulla on **tablettihoitoinen diabetes**, jätä sokerilääkkeet ottamatta. Mikälisinulla on**insuliinihoitoinen diabetes,**ota yhteys lähettävään poliklinikkaan tai osastoon tarkempien valmisteluohjeiden saamiseksi.

Ennenkoko **vatsan** tutkimusta pyydämme sinua olemaan 3 tuntia virtsaamatta. Mikäli rakko on liian tyhjä, tutkimusta ei voi kaikilta osin luotettavasti suorittaa. Jos virtsanerityksesi on hidas, kannattaa juoda vettä. Ennen **ylävatsan** ultraäänitutkimusta saa virtsata normaalisti.

Tutkimuksen suorittaminen

Ultraäänitutkimus kestää 10–30 minuuttia.

Röntgenhoitaja valmistelee sinut tutkimukseen. Röntgenlääkäri tai sonograferi suorittaa sen ja antaa kuvista lausunnon.

Tutkimuksen ajan olet makuulla vatsa riisuttuna paljaaksi. Aluksi vatsalle levitetään huoneenlämpöistä, vesiliukoista ultraäänihyytelöä. Tämän jälkeen ultraäänikuvan aikaansaamiseksi iholla liikutetaan pientä ultraäänianturia.

Joskus on tarpeen mitata virtsaamisen jälkeen rakkoon jäävä virtsamäärä. Tällöin röntgenhoitaja ohjaa sinut lähimpään saniteettitilaan ja takaisin ultraäänihuoneeseen.

Tutkimuksen jälkeen huomioitavaa

Tutkimuksen jälkeen ei ole rajoituksia eikä jälkihoitoa. Mahdollisen tehosteaineen laiton jälkeinen seuranta röntgenosastolla on 30 minuuttia.

Tiedon tutkimuksen tuloksesta antaa hoitava lääkäri.

Yhteystiedot

Mikäli haluat lisätietoja suunnitellusta ultraäänitutkimuksesta, ota yhteyttä arkisin siihen röntgenyksikköön, mistä aikasi on varattu.

**Oulun yliopistollinen sairaala**, puh. 040 5811728:

G-kuvantaminen: sisäänkäynti G (Kiviharjuntie 9, Oulu), R-kerros.

F-kuvantaminen: sisäänkäynti N (Kajaanintie 50, Oulu) tai G (Kiviharjuntie 9, Oulu), sijainti N4, 1. kerros, aula 2.

**Oulaskankaan sairaalan röntgen:** Oulaistenkatu 5, Oulainen. A-ovi, 1. kerros. Puh. 08 3157619

**Raahen sairaalan röntgen**: Rantakatu 4, Raahe, puh. 040 1357970. Pysäköinti Tauno Kiesvaaran väylän P-alueen merkityille paikoille